Broj: 711-I-924-M-87/18-03-11

Zagreb, 29. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnice Ivane Pavić, direktorice trgovačkog društva CLUB ADRIATIC d.o.o.,** za davanjem mišljenja Povjerenstva, na 16. sjednici, održanoj 29. lipnja 2018.g., daje sljedeće

**MIŠLJENJE**

1. **Na temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnica Ivana Pavić, direktorica trgovačkog društva CLUB ADRIATIC d.o.o., ne može za vrijeme, niti u razdoblju dvanaest mjeseci od dana prestanka obnašanja navedene javne dužnosti, biti članica Nadzornih odbora trgovačkih društava RIZ-ODAŠILJAČI d.d. i IMUNOLOŠKI ZAVOD d.d.**
2. **Dužnosnica Ivana Pavić može za vrijeme obnašanja dužnosti direktorice trgovačkog društva CLUB ADRIATIC d.o.o. biti članica Revizijskog odbora trgovačkog društva RIZ-ODAŠILJAČI d.d.**

Obrazloženje

Zahtjev za davanjem mišljenja Povjerenstva podnijela je Ivana Pavić, direktorica trgovačkog društva CLUB ADRIATIC d.o.o. U knjigama ulazne pošte zahtjev je zaprimljen pod poslovnim brojem 711-U-2001-M-87/18-01-2, dana 26. lipnja 2018.g., povodom kojeg se vodi predmet broj M-87/18.

Člankom 3. stavkom 1. podstavkom 41. ZSSI-a propisano je da su i predsjednici i članovi uprava trgovačkih društava koji su u većinskom državnom vlasništvu dužnosnici u smislu navedenog Zakona. Stoga je i Ivana Pavić, povodom obnašanja dužnosti direktorice trgovačkog društva CLUB ADRIATIC d.o.o., obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za davanjem mišljenja navodi da od 26. lipnja 2018.g. obnaša dužnost direktorice trgovačkog društva CLUB ADRIATIC d.o.o., koje je u 100% vlasništvu Republike Hrvatske. Dužnosnica je također upisana u sudskom registru kao članica Nadzornog odbora društva RIZ-ODAŠILJAČI d.d. i Nadzornog odbora IMUNOLOŠKI ZAVOD d.d. Istovremeno dužnosnica je i zamjenica predsjednika Revizorskog odbora u trgovačkom društvu IMUNOLOŠKI ZAVOD d.d. Dužnosnica navodi i kako u trgovačkom društvu RIZ-ODAŠILJAČI d.d. prima naknadu kao članica Nadzornog odbora, dok u društvu IMUNOLOŠKI ZAVOD d.d. ne prima naknadu. Navedena društva su u vlasništvu Republike Hrvatske, ali istodobno nisu društva od posebnog društvenog interesa. Slijedom navedenog, dužnosnica traži mišljenje Povjerenstva može li i dalje obavljati navedene funkcije.

Uvidom u Sudski registar Trgovačkog suda u Zagrebu utvrđeno je da je pod MBS: 080391811 upisano trgovačko društvo CLUB ADRIATIC d.o.o., OIB: 44661735229. Kao jedini član/osnivač navedenog društva upisana je Republika Hrvatska. Dužnosnica je na traženje Povjerenstva dostavila Odluku Skupštine navedenog društva od 21. lipnja 2018.g. kojom se Ivana Pavić imenuje za direktoricu društva. Odluka stupa na snagu danom donošenja, a primjenjuje se od 26. lipnja 2018.g.

Uvidom u Sudski registar Trgovačkog suda u Zagrebu utvrđeno je da je pod MBS: 080017652 upisano trgovačko društvo RIZ-ODAŠILJAČI d.d., OIB: 54068069668. Kao jedan od članova Nadzornog odbora upisana je i Ivana Pavić. Uvidom u registar utvrđeno je da je dužnosnica upisana i kao članica Nadzornog odbora trgovačkog društva IMUNOLOŠKI ZAVOD d.d., OIB: 19458766639.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo obrazlaže da je zabrana članstva u upravnim tijelima i nadzornim odborima trgovačkih društava propisana beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o tome jesu li ili ne u državnom vlasništvu ili od posebnog državnog interesa.

Povjerenstvo nadalje ističe da zabrana članstva u upravnim i nadzornim tijelima trgovačkih društava obvezuje dužnosnike još dvanaest mjeseci od dana prestanka obnašanja dužnosti, stoga dužnosnica Ivana Pavić za vrijeme, niti u razdoblju dvanaest mjeseci nakon prestanka obnašanja dužnost direktorice trgovačkog društva CLUB ADRIATIC d.o.o. ne može biti članica nadzornih odbora trgovačkih društava.

Člankom 6. stavkom 4. ZSSI-a propisano je da je dužnosnik nakon izbora ili imenovanja na javnu dužnost dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. Budući je dužnosnica zatražila mišljenje Povjerenstva pravovremeno, odnosno neposredno nakon stupanja na dužnost, poziva se ista da se bez odgađanja razriješi članstva u predmetnim nadzornim odborima, u smislu članka 6. stavka 4. ZSSI-a.

Vezano uz članstvo u Revizijskom odboru trgovačkog društva RIZ-ODAŠILJAČI d.d. Povjerenstvo je izvršilo uvid u Pravilnik o radu Revizijskog odbora RIZ-ODAŠILJAČI d.d. i mjerodavne odredbe Zakona o reviziji („Narodne novine“ broj: 127/17.).

Člankom 65. Zakona o reviziji propisano je da je subjekt od javnog interesa dužan imati revizijski odbor. Revizijski odbor može biti samostalan odbor ili odbor nadzornog odbora odnosno upravnog odbora subjekta koji je predmet revizije. Navedenim zakonom dalje se propisuju zadaće revizijskog odbora. Ravizijski odbor tako, sukladno članku 66. Zakona, uz zadaće propisane Uredbom (EU) br. 537/2014, ima i sljedeće zadaće: izvješćuje nadzorni odbor ili neizvršne članove upravnog odbora o ishodu zakonske revizije te objašnjava na koji način je zakonska revizija pridonijela integritetu financijskog izvještavanja i objašnjava ulogu revizijskog odbora u tom procesu, prati proces financijskog izvještavanja i dostavlja preporuke ili prijedloge za osiguravanje njegovog integriteta, glede financijskog izvještavanja prati djelotvornost sustava unutarnje kontrole kvalitete i sustava upravljanja rizicima te, ako je to primjenjivo, unutarnju reviziju, bez kršenja svoje neovisnosti, prati obavljanje zakonske revizije godišnjih financijskih izvještaja i godišnjih konsolidiranih financijskih izvještaja, uzimajući u obzir sve nalaze i zaključke Ministarstva financija u skladu s člankom 26. stavkom 6. Uredbe (EU) br. 537/2014, ispituje i prati neovisnost revizorskog društva u skladu s člancima 48., 49., 50., 52., 53. i 54. ovoga Zakona te člankom 6. Uredbe (EU) br. 537/2014, a posebno prikladnost pružanja nerevizorskih usluga u skladu s člankom 44. ovoga Zakona, člankom 4. stavcima 2. i 3. te člankom 5. Uredbe (EU) br. 537/2014 koje podliježu njegovu prethodnom odobrenju te je odgovoran za postupak izbora revizorskog društva te predlaže imenovanje revizorskog društva u skladu s člankom 16. Uredbe (EU) br. 537/2014, osim ako se primjenjuje članak 16. stavak 8. Uredbe (EU) br. 537/2014.

Pravilnikom o radu Revizijskog odbora RIZ-ODAŠILJAČI d.d. propisano je da Revizijski odbor navedenog društva ima ukupno tri člana, uključujući predsjednika i zamjenika predsjednika te se sastoji od najmanje jednog člana iz redova Nadzornog odbora. Predsjednika i zamjenika predsjednika Revizijskog odbora imenuje Nadzorni odbor Društva. Većina članova revizijskog odbora mora biti neovisna u odnosu na Društvo. Rad Revizijskog odbora u pravilu se odvija na sjednicama koje mogu biti sazvane i elektronskim putem. Sjednice Revizijskog odbora, u pravilu, održavaju se u sjedištu Društva.

Slijedom navedenog Povjerenstvo zaključuje kako je Revizijski odbor operativno tijelo trgovačkog društva RIZ-ODAŠILJAČI d.d. Nadzornog odbora Croatia banke d.d. te da navedeno tijelo ne zahtjeva stalni angažman članova, već se rad obavlja na sastancima koji se sazivaju prema potrebi. Uzevši u obzir ovlasti navedenog odbora, način imenovanja i druge okolnosti, Povjerenstvo utvrđuje kako rad u navedenom odboru ne predstavlja poslove upravljanja poslovnim subjektom u smislu članka 14. st. 1. ZSSI-a, slijedom čega dužnosnica članstvom u navedenom Odboru nije u povredi odredaba ZSSI-a.

Nadalje, članstvo u odboru ne smatra se drugom javnom dužnošću u smislu ZSSI-a, niti predstavlja poslove redovitog i stalnog zanimanja u smislu članka 13. ZSSI-a.

Slijedom navedenog, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Ivana Pavić, elektronička dostava
2. Objava na internetskoj stranici Povjerenstva
3. Pismohrana